બચ્ચું તો બારીમાં બેઠું હતું. કબૂતર જોવાની મજા માણતું હતું. ત્યાં તો આવ્યો પવન. એથી કબૂતર ફફડ્યું, ને ઊડી ગયું. ફરરર... એની પાંખોનો ભારે અવાજ હોં... પણ આ શું ? કબૂતર તો થોડીવારમાં જ પાછું આવી ગયું. આવીને એ જ જગ્યાએ બેઠું, ને ગોળ-ગોળ ઘૂમવા લાગ્યું, ત્યાં તો કબૂતરના માથે કંઈક કાંકરી જેવું પડ્યું. એ તો પાછું ફરરર કરતું... એકાદ બે મિનિટમાં તો આવી ગયું, પાછું.. ત્યાં એકાએક સળેકડા જેવું કંઈક હલ્યું ને વળી પાછું ઊડ્યું. ફરરર ચકલીના બચ્ચાને તો ભાઈ મજા પડી ગઈ. બારીમાંથી કોઈકે કાગળના ડૂચા જેવું ફેંક્યું ને કબૂતર ફફડ્યું. એ તો પાછું ઊડ્યું, ફરરર વળી પાછું પોતાની જગ્યાએ આવીને બેઠું. આમ ઊડે ને પાછું ત્યાંનું ત્યાં આવીને બેસે.